**6. GAIA**

# Estatuaren ahalmen araugilearen mugak

Espainiar Konstituzioko 31.artikuluak, tributu-zenbatekoaren inguruan irizpideak luzatzen ditu: Ekonomi-ahalmenaren printzipioa, orokortasun printzipioa eta berdintasun printzipioa, besteak beste. Bestetik, bidezkotasunari begira ere mugak ezartzen dira. Hots, legezkotasunari dagokionez, EKko 53. artikuluak konstituziokontrako helegitea aurkezteko aukera ere adierazten du, baldin eta aurretik aipaturiko printzipiorik urratzen bada.

# Orokortasun printzipioa

EK-ko 31.1. artikuluan norbanako orok gastu publikoari aurre egiteko duen eginbeharra zehazten da. Gainera, printzipio honek ahalmen ekonomikoaren printzipioarekin lotura estua du, konstituzioak norbanakoak duen ekonomia-gaitasunarekin lotzen baitu gastu publikoari aurre egiteko betebeharra. Hau da, gizabanako bakoitzak ekonomia-baliabideen arabera gauzatuko du bere ekarpena. Bestalde, artikuluak estatuko zein atzerriko zergadunak aipatzen ditu, fisiko zein juridikoak eta hertsatzeari dagokionez, haren muga, estatuak duen boterearen benetako norainokoa dela adierazten du.

Bederen, orokortasun printzipioa ez da beti hertsiki bete behar, beste printzipio batzuek lehentasuna izan baitezakete, ekonomia ahalmenarena kasu. Hain zuzen ere, zergak ordaintzeko eginbehar orokorrean, hainbat subjekturi salbuespenak ezar dakizkieke tributu alorrean, gizarte interesak bete izanagatik onurak luzatuz.

# Berdintasun printzipioa

Berdintasun printzipioa EK-ko 14. eta 31. artikuluetan xedatuta dago. Lehendabiziko bi artikuluek berdintasuna gizabanakoaren eremu guztietara zabaltzen dute, ordenamendu juridikoan ezein bereizketarik onar daitekeelarik.

Tributu arloari dagokionez 31. artikuluak bildu ditu bildu beharrekoak. Orobat, gizabanako guztiek gastu publikoari dagokionez, diruz lagundu beharko dutela xedatuta dago, nork bere gaitasunaren arabera ekarpenak burutuko dituelarik (diru sarrera berdina, ekarpen bera; sarrera ezberdina ekarpen ezberdina), betiere, berdintasun materialaren printzipioaren mende. Artikuluak tributu-sistema zuzena ezarriko dela argitzen du, berdintasun eta gehikortasun printzipioak oinarrian hartuz. Azkenik, konfiskagarritasuna erabat baztertzen da.

Argi dago horren baitan, ekonomia gaitasuna izatez bakarra dela, zergek ahalmenaren agerpen ezberdinak dituen arren. Hortaz, berdintasuna tributu-sistema osoaren irizpide izan behar da, hau da, ondarearen gaineko zergak konpentsa dezake gastuaren gaineko zergak sortzen duen ezberdintasuna, ahalmen ekonomiari begira behintzat. Hala ere, berdintasuna tributu guztietan ezarri beharreko oinarria da. Izan ere, tributu batek ezin du arrazoirik gabeko edo debekaturiko bereizketarik egin, tributuaren egiturarekin bat ez datorren bereizkeriarik, hain zuzen ere.

Hortaz berdintasun printzipioa erlatiboa da, zeren konstituzioan esaterako, subjektu zehatz batzuei bereizketa egin daiteke, tributuak ekonomia, kultur edo osasun politikarako erabiltzean direnean besteak beste. Aitzitik, Konstituzio Auzitegiaren aburuz tankera horretatik at legokeen bereizkeriak jazoko balitz, debekatua egongo litzateke, bidegabeko bereizkeria izango baitzen.

# Ahalmen ekonomikoaren printzipioa

Ekonomia ahalmenaren printzipioa Konstituzioak 31.1. artikuluan xedatzen duen printzipioetariko bat da. Artikulu horren arabera gizabanako orok du gastu publikoari aurre egiteko betebeharra, era berean, TLOko 3. artikuluak era bertsuan jorratzen du betebeharra.

Gainontzeko printzipioen oinarritzat har daiteke, berdintasun printzipioarekin esaterako, oso lotura estua baitauka. Printzipio hau ardatz hartuz, beste bi printzipio ondoriozta daitezke: Orokortasun printzipioa alde batetik, estatuko gizabanako guztiek bete beharrekoa delarik; eta bigarrenik, berdintasun printzipioa legoke, denek era berdinean burutu beharko baitute ekarpena, nahiz eta printzipio honek aldaketak eduki ditzakeen.

Printzipio hau zerbitzu nahiz ondasunen titulartasuna eskuratzeko gaitasunarekin loturik dago, norberak duen ordaintze-gaitasuna ere izenpetu daitekeelarik. Ekonomia ahalmena kapitala zein ondarea pilatzen denean eta diru-sarrerak edo gastuak azaltzen direnean, besteak beste, kalkulatu daiteke, ondoren gizabanako bakoitzari bere gaitasuna ezarriz. Hortaz, tributuak ezartzerako unean, legegileak ekonomia gaitasuna azaleratzen duen inguruabarra hartu behar du kontuan, (Errenta edo diru sarrera jasotzea, ondarea edukitzea,…) tributu bete-beharpeko bakoitzaren tributu-zama ahalmen horren arabera moldatuz. Horrenbestez, ekonomia gaitasuna zama fiskala banatzeko irizpide nagusia da, hala ere, printzipio horren inguruan hainbat ñabardura egin daitezke.

# Gehikortasun printzipioa

Ekonomia gaitasunaren printzipioari jarraiki, gaitasun handiagoa duten gizabanakoek zerga-ekarpen handiagoa egin beharko dituzte, gaitasun txikiago dutenek baino. Galdakizun hori zerga proportzionalekin ere bete daiteke, karga-tasa zergekin, kasu. Gehikortasunak ostera, hedadura gehiago du hau ardatz duten zergetan, proportzionaletan lez, ordaindu beharreko diru kopurua gero eta handiagoa baita, eta beraz, zerga-oinarria handituz doa, baina horrez gain, karga-tasa ere zerga-oinarriren arabera igortzen da.

Gehikortasunari dagokionez bi teoria daude. Batzuen ustetan gehikortasuna aukera politiko baten ondorio da, tributu-sistema errentak birbanatzeko erabiltzen baita. Teoria horren aurkako kritikak ordea: errenten birbanaketa gastuaren bidez erdietsi behar dela dio, eta ez sarreren bitartez, gainera, zerga-bilketaren bitartez lortutako dirua nola gastatu edo non ezarri zaindu behar dela adierazten du. Bigarren teoria gaur egun baztertuta dago: gehikortasuna kargatutako subjektuek egin beharreko ahalegin marjinalaren arteko berdintasuna lortzeko teknika proposatzen baitu. Ikuspegi ekonomikotik, azken euroa lortzeko ahalegina (marginala), hasierako euroak lortzeko ahalegina baino txikiagoa da.

Bestetik, gehikortasun zergetan helburua honako egoeretan lortzen da: zerga-oinarria gehikortasun tarifa ezarri eta oinarri hori ekonomia gaitasun osoa agertzen duen kopuruaren zenbatekoa denean; eta oinarriak ekonomia gaitasuna hein batean islatzen badu, ostera, ezegokitzeak sortzean

Horregatik EKren arabera ekoizpenaren gaineko zergak, besteak beste, ezin daitezke progresiboak izan. Gaur egungo Espainiar Estatuko tributu-sisteman gehikortasuna ezartzen da, errenta osoaren gaineko zein ondare osoaren gaineko zergetan. Zerga horiek gehikortasuna galduko balute, Konstituzioaren aurkakoak izango lirateke.

OLATZ ARRESE IMAZ

FINANTZA ZUZENBIDEA